32003R2151
L 329/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2151/2003 НА КОМИСИЯТА
от 16 декември 2003 година
относно промяна на Регламент (ЕО) № 2195/2002 на Европейския парламент и на Съвета относно Oбщия терминологичен речник, свързан с обществените поръчки (CPV)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2195/2002 на Европейския парламент и на Съвета относно Общия терминологичен речник, свързан с обществените поръчки (CPV) (1), и по-специално член 2 от него,
като има предвид, че:
(1)
Регламент (ЕО) № 2195/2002 създава единна система за класификация, приложима към обществените поръчки (CPV), с цел да се уеднаквят различните препратки, използвани от органите и институциите, възлагащи поръчките, за описание на предмета на провежданите от тях търгове.
(2)
Структурата на кодовете по CPV изисква адаптации, даже промени в съответствие с развитието на обществените поръчки и на нуждите на потребителите.
(3)
Необходимо е да се осъвремени структурата и кодовете на CPV, с цел да се вземат предвид специфичните нужди, изразени, както от държавите-членки, така и от ползвателите на CPV и да се поправят фактическите грешки, открити в различните езикови версии.
(4)
Поправките и техническите подобрения, които бяха идентифицирани по време на законотворческия процес, довели до приемането на регламент (ЕО) № 2195/2002, но които не са били взети под внимание във въпросния регламент, следва да бъдат включени в приложенията на този регламент.
(5)
В своето становище (2) по предложението за регламент за CPV, Комитетът на регионите отбеляза, че класификацията на медикаментите следва да се подобри и препоръча да се използва системата за анатомично, терапевтично и химично класифициране (АТС), изготвена от Световната здравна организация, с цел да се попълни структурата и кодовете на CPV в областта на медикаментите.
(6)
Заинтересованите страни и ползвателите на CPV формулираха специфични предложения с цел да се подобри CPV.
(7)
Осъвременяването на кодовете и на структурата на CPV следва да се отрази в пояснителните таблици за съответствие между CPV и Временната централна класификация на продуктите (CPV prov.) на Обединените нации, Статистическа класификация на икономическите дейности на ЕО (NACE rev. I) и комбинираната номенклатура (CN).
(8)
С цел по-голяма яснота, CPV трябва да бъде изцяло заменен, както и таблицата за съответствие между CPV и CPV prov. Всички промени на кодовете на CPV или на техни описания следва да се включат в ново приложение на регламент (ЕО) № 2195/2002.
(9)
Влизането в сила на Регламент (ЕО) № 204/2002 на Комисията от 19 декември 2001 г. за изменение на Регламент (ЕИО) № 3696/93 на Съвета за Статистическа класификация на продуктите по дейности (CPA) в Европейската икономическа общност (3) прави невалидни информациите, които се дават в приложение II към Регламент (ЕО) № 2195/2002 относно CPV, което показва съответствието между CPV и СРА 96.
(10)
В Обща позиция (ЕО) № 33/2003 от 20 март 2003 г., приета от Съвета с цел приемането на Директива на Европейския парламент и на Съвета относно координирането на процедурите по възлагане обществените поръчки за извършване на дейности, за доставка на стоки и услуги (4) и в Обща позиция (ЕО) № 34/2003 от 20 март 2003 г., приета от Съвета с оглед приемането на Директива на Европейския парламент и на Съвета относно координиране на процедурите за възлагане на обществени поръчки в секторите на дейности във водоснабдяването, енергетиката, транспорта и пощенските услуги (5), групите продукти не са описани в съответствие с Класификацията на продуктите по дейности (СРА).
(11)
Въз основа на изложените мотиви, не е редно да се осъвремени таблицата за съответствие между CPV и СРА 96, намираща се в приложение II към Регламент (ЕО) № 2195/2002. Това приложение следва да се заличи.
(12)
Регламент (ЕО) № 2195/2003 следва също съответно да се измени.
(13)
Предвидените мерки в настоящия регламент са съобразени със становището на Консултативния комитет по обществените поръчки,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2195/2002 се изменя, както следва:
Приложение I се заменя с текста на приложение I към настоящия регламент.
Приложение II се заменя с текста на приложение II към настоящия регламент.
Приложение III се заменя с текста на приложение III към настоящия регламент.
Приложение IV се заменя с текста на приложение IV към настоящия регламент.
Приложение V се заменя с текста на приложение V към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 декември 2003 година.